Marlene Harpsøe (DF), 2011-02-08:
Aldrig har der været brugt så mange penge på folkeskolen og undervisning i det hele taget.
Man hører ellers fra venstrefløjen her i Folketinget, at der i øjeblikket sker en regulær massakre af velfærden, og at regeringen og Dansk Folkeparti bare skærer ned og skærer ned på velfærden.
Venstrefløjen forsøger at skabe et billede, som er og bliver fejlagtigt.
Venstrefløjen forholder sig ikke til virkeligheden, fordi den ikke lige passer ind i fløjens kram.
Man får jo ikke ministerbiler ved at fortælle vælgerne sandheden om, at der aldrig har været brugt så mange penge på velfærd, og at udgifterne til velfærd er steget siden 2001, hvor V og K sammen med Dansk Folkeparti overtog flertallet her i Folketinget.
Så lad mig fortælle lidt om udgifterne til folkeskolen, nu hvor der åbenbart er lidt tvivl om det hos venstrefløjen.
Det er udgifter, som jo altså er steget siden 2001, hvor regeringen og Dansk Folkeparti fik det politiske flertal.
I 2001 brugte vi ca. 36,3 mia. kr. på folkeskolen, og i 2009 var forbruget steget til 39,8 mia. kr., altså en stigning – man kan også kalde det en mertilførsel – på ca. 3,4 mia. kr. fra 2001 til 2009.
Udgiften pr. elev er også steget.
I 2001 blev der i gennemsnit brugt 63.700 kr. pr. elev, og i 2009 blev der i gennemsnit brugt 67.100 kr. pr. elev.
Med andre ord en stigning på cirka 3.400 kr. pr. elev.
Så fik vi lige slået det fast.
Eller som Socialistisk Folkepartis finansordfører, hr. Ole Sohn, sagde det ved tredjebehandlingen af finansloven for 2011: Den offentlige sektor har aldrig været større end i dag.
Folkeskolen er kommunernes ansvar, og det er kommunernes opgave f.eks. at sikre, at eleverne får det antal undervisningstimer, som de skal have.
På Christiansborg skal vi så til gengæld sikre, at rammerne om folkeskolen er i orden, og vi skal gribe ind og ændre strukturen eller rammerne, såfremt vi bliver opmærksomme på, at der er behov for det.
Derfor er vi jo også i folkeskoleforligskredsen ved at ændre specialundervisningsområdet, efter at vi er blevet opmærksomme på, at man i kommunerne bruger flere og flere midler på dette område, skønt hensigten jo sådan set altid har været en rummelig og inkluderende folkeskole.
Specialundervisningen lægger beslag på ca. 30 pct. af udgifterne til folkeskolen.
Det svarer til omkring 13 mia. kr. om året – 13 mia. kr. om året!
Det her er ikke småpenge.
I Dansk Folkeparti mener vi, det er vigtigt, at offentlige midler og altså borgernes skattepenge bruges med omhu.
Det hedder rummelighed, men folkeskolen er i dag langtfra altid rummelig.
I Dansk Folkeparti er vi optaget af at skabe bedre rammer for folkeskolens elever, for her skal være plads til så mange som muligt.
Flere og flere skolebørn bliver i disse år diagnosticeret som havende adfærdsforstyrrelser.
Bl.a. ud fra spørgeskemaer til forældrene og korte samtaler med lægen stilles diagnoserne.
Det er desværre langtfra alle diagnoserne, der er korrekte.
Der er ofte tale om børn, der har ekstra krudt bagi, og som derfor ikke lige passer ind i den folkeskole, som i mange tilfælde er skabt til de søde, stillesiddende piger.
Ikke nok med, at det er synd for børnene at få klistret mærkater i panden og blive fyldt med piller, som de ikke har behov for, det er også særdeles uhensigtsmæssigt at ekskludere elever fra folkeskolen, fordi de har lidt mere energi og måske er lidt mere larmende end andre elever.
Vi bør i stedet for indrette folkeskolen, så netop de her børn også kan indgå i folkeskolen.
I Dansk Folkeparti mener vi, at der bør bruges mere tid på idræt og fysisk udfoldelse i folkeskolen.
De elever, som har ekstra krudt bagi, skal have brændt energien af, så de kan sidde stille og modtage undervisning i skolens resterende timer.
Ikke nok med, at mere motion er sundt for alle, det øger også indlæringen i de boglige fag, altså en situation, hvor alle vinder.
Når flere elever i folkeskolen inkluderes, vil det samtidig betyde, at der bruges færre penge på specialundervisningsområdet.
De frigivne ressourcer bør ikke anvendes til asfalt på kommunens veje eller ny kunst på byens torv.
Ressourcerne bør blive i folkeskolens kasse og benyttes til at udvikle og forbedre folkeskolen.
Dansk Folkeparti kan støtte det forslag til vedtagelse, som fru Anne-Mette Winther Christiansen læste op.